Ses van gesin sterf in ‘bylmoorde’(Argieffoto: Kent Williamson) Die liggame van ŉ ma en haar vyf kinders is Donderdagaand in ŉ huis in Kwaaiman in die Oos-Kaap aangetref waar hulle vermoedelik met ŉ byl vermoor is. Die provinsiale polisiebestuur het sy skok met die voorval te kenne gegee en dit as “koelbloedig” bestempel. Brig. Tembinkosi Kinana, polisiewoordvoerder, het gesê volgens die voorlopige ondersoek is die polisie ontbied nadat bure van die gesin onraad vermoed het. Die slagoffers is die 42-jarige ma en haar kinders tussen ses maande en tien jaar oud. “ŉ Byl wat op die toneel gevind is, is vermoedelik gebruik om die moorde mee te pleeg,” het Kinana gesê. In hierdie stadium is niemand nog in hegtenis geneem nie. Volgens Kinana het die oorlede vrou se man, ŉ Zimbabwiër, sedertdien spoorloos verdwyn. Die polisie glo hy kan in die ondersoek na die moorde help. Lt.genl. Liziwe Ntshinga, provinsiale polisiehoof, het die voorval as verpletterend bestempel. “Dit is ondenkbaar dat aan die aanvang van die 16 dae van aktivisme [teen geweld teen vroue en kinders], ons wakker word met so ŉ verskriklike en ontstellende voorval. “Wie ook al verantwoordelik is vir hierdie grusame en hartelose moorde, moet sonder versuim opgespoor word,” het Ntshinga gesê. Sy het ook opdrag gegee dat die polisie se 72 uur-plan in werking gestel word sodat hulpbronne beskikbaar is om momentum aan die ondersoek te gee. Enigeen met inligting oor die voorval of wat weet waar die man hom in hierdie stadium bevind, kan die Stop Misdaadnommer, 08600 10111, skakel.